  Майя Бывальцева Анжелика Тихонова корреспондент Приволжск федерал округын стрит-артъя «ФормART» фестивале куриськонъёсты кутыны кутскизы. Отчы Удмуртиысь суредасьёс но пыриськыны быгато. Со сярысь элькун тӧролэн но кивалтэтлэн пресс-службазы ивортӥз. 2022-тӥ арын фестиваль Россиысь калыкъёслэн лулчеберет кылёсбурзылэн арезлы сӥзем луоз. Валтӥсь темаез – «Сквозь время». Пыриськыны мылкыд карисьёслы вить пӧртэм ӧръёс пӧлысь одӥгезъя стрит-арт объектъёс кылдытыны дэмлало: «Художественные промыслы и ремёсла населения субъектов Приволжского федерального округа»; «Многонациональность и этнокультурное многообразие Приволжского федерального округа»; «Историческое и культурное наследие»; «Традиционные художественные образы в современной стилизации»; «Этнокультурный футуризм». Ужрадэ 18-35 аресъем суредасьёс пыриськыны быгато. Анкетаен но эскизэн куриськонъёсты куартолэзь пумозь чӧлсконпусъя кутозы. Соосты суредан, ульча искусство, архитектура, карез лэсьтон удысъёсысь федерал но улосвыл экспертъёс дунъялозы но устооссэ быръёзы. Финалистъёс малпанзэс улосвылысьтызы тодмо юрт вылэ суреданы быгатозы. Ужзэс кылдытон дыръя лэсьтэм туспуктэмъёсты но видеоужъёсты ӵектослэн нимлыко сайтаз поттозы. Вормисез туэ сӥзьыл калык быръемъя шараялозы. Нырысетӥ куинь интыосты басьтӥсьёслы ужзэс азинтыны 100-200 сюрс манет сётозы. Пусъём, 2021-тӥ арын фестивале Удмуртиысь Иван Жижин пыриськиз. Со «Основание Ижевска в другой солнечной системе» ужзэс быдэстӥз но витетӥ инты басьтӥз. Стрит-арт суредзэ Ижкарысь гурт возёсъя кун академилэн нырысетӥ корпусэзлэн юртэз бордысь адӟыны луэ. Тодэ вайытом, Ижкарын одӥгез юртлэн борддорез вылын Ашальчи Окилэн тусбуйыз кылдоз. Тегъёс: Ижкар ПФО Удмуртия суредан суредасьёс Лулчеберет  